VENDIM
Nr.185, datë 23.4.2019

PËR DHËNIEN E MANDATIT TË DEPUTETIT TË KUVENDIT TË SHQIPËRISË, KANDIDATIT TË LISTËS SHUMEMËRORE TË PARTISË DEMOKRATIKE, QARKU TIRANË, PËR PLOTËSIMIN E VAKANCËS SË NJOFTUAR NGA KUVENDI I SHQIPËRISË

Komisioni Qendror i Zgjedhjeve në mbledhjen e datës 23.4.2019, me pjesëmarrjen e:
Klement Zguri: kryetar;
Denar Biba: 	zv.kryetar;
Bledar Skënderi: anëtar;
Edlira Jorgaqi: anëtare;
Rezarta Bitri:	anëtare,
shqyrtoi çështjen me: 
OBJEKT: Për dhënien e mandatit të deputetit të Kuvendit të Shqipërisë, kandidatit të listës shumemërore të Partisë Demokratike, qarku Tiranë, për plotësimin e vakancës së njoftuar nga Kuvendi i Shqipërisë, pas dorëheqjes nga mandati i deputetit, znj. Albana Sadik Vokshi.
KËRKUES: Kuvendi i Republikës së Shqipërisë.
BAZA LIGJORE: neni 23, pika 1, germa “a”, neni 164, pika 2, neni 175, pika 2, i ligjit nr. 10019, datë 29.12.2008 “Kodi Zgjedhor i Republikës së Shqipërisë”, i ndryshuar. 
Komisioni Qendror i Zgjedhjeve, pasi shqyrtoi dokumentacionin e paraqitur dhe dëgjoi diskutimet e përfaqësuesve të partive politike,

VËREN:

[bookmark: _Hlk2859027]Nëpërmjet shkresës nr. 792/1 prot., datë 25.2.2019, drejtuar Komisionit Qendror të Zgjedhjeve, Sekretari i Përgjithshëm i Kuvendit, z. Genci Gjonçaj, njofton krijimin e vakancave në Kuvendin e Shqipërisë, për shkak të përfundimit të parakohshëm të mandateve të deputetëve të zonës zgjedhore të subjektit politik Partia Demokratike, qarku Tiranë.
Neni 164, i Kodit Zgjedhor, përcakton se në rast të ndërprerjes së mandatit të deputetit, Kuvendi njofton Komisionin Qendror të Zgjedhjeve, për krijimin e vakancës në Kuvendin e Shqipërisë dhe Komisioni Qendror i Zgjedhjeve merr vendim për dhënien e mandatit, kandidatit të radhës në listën shumemërore, të së njëjtës parti politike në zonën zgjedhore përkatëse, regjistruar sipas nenit 67 të Kodit Zgjedhor.  
Komisioni Qendror i Zgjedhjeve, me vendimin nr. 555, datë 26.7.2017, shpalli rezultatin përfundimtar të zgjedhjeve për Kuvendin e Shqipërisë datë 25.6.2017, si dhe miratoi listën emërore të deputetëve të zgjedhur për çdo subjekt për çdo zonë zgjedhore. Sipas vendimit të sipërcituar, Partia Demokratike për zonën zgjedhore qarku Tiranë, për zgjedhjet për Kuvendin e Shqipërisë të datës 25 qershor 2017, ka fituar 11 (njëmbëdhjetë) mandate dhe kandidatët fitues nga lista shumemërore e Partisë Demokratike, qarku Tiranë, janë numri rendor 1 (një) z. Lulzim Xhelal Basha, numri rendor 2 (dy) znj. Orjola Hysni Pampuri, numri rendor 3 (tre) znj. Rudina Azem Hajdari, numri rendor 4 (katër) znj. Grida Agim Shqina (Duma), numri rendor 5 (pesë) znj. Albana Sadik Vokshi, numri rendor 6 (gjashtë) znj. Jorida Hasan Tabaku, numri rendor 7 (shtatë) z. Sali Ram Berisha, numri rendor 8 (tetë) z. Halim Marsut Kosova, numri rendor 9 (nëntë) z. Gent Hysen Strazimiri, numri rendor 10 (dhjetë) z. Fatmir Ali Mediu, dhe numri rendor 11 (njëmbëdhjetë) z. Dashamir Hamit Shehi. 
Rezulton se lista shumemërore e Partisë Demokratike, qarku Tiranë, nuk i plotëson të gjitha kriteret e përcaktuara në nenin 67, të Kodit Zgjedhor, duke përfshirë dhe kriterin e gjinisë, duke mos pasur tridhjetë për qind të listës shumemërore nga secila gjini. KQZ-ja, me vendimin nr. 566, datë 5.10.2017, vendosi sanksionin administrativ gjobë në masën 12.000.000 (dymbëdhjetë milion) lekë ndaj Partisë Demokratike. 
Në bazë të nenit 175, pika 2, të Kodit Zgjedhor, KQZ-ja, në rast vakance, të krijuar në mandatet e fituara nga lista shumemërore e Partisë Demokratike, në zonën zgjedhore qarku Tiranë, duhet të zbatonte dhe sanksionin plotësues, duke zëvendësuar vakancën e krijuar me kandidatin e radhës nga gjinia më pak e përfaqësuar.
KQZ-ja, pas njoftimit nga Kuvendi për krijimin e vakancave, për shkak të heqjes dorë nga mandatet e deputetëve të Kuvendit të Shqipërisë, të subjektit politik Partia Demokratike, qarku Tiranë, i ka kërkuar kandidatëve vijues të listës shumemërore me numër rendor 22 (njëzet e dy), 23 (njëzet e tre), 24 (njëzet e katër), 36 (tridhjetë e gjashtë), 37 (tridhjetë e shtatë),  39 (tridhjetë e nëntë), 42 (dyzet e dy), 47 (dyzet e shtatë), 49 (dyzet e nëntë), 12 (dymbëdhjetë), dorëzimin e formularit të vetëdeklarimit në zbatim të ligjit nr. 138/2015 “Për garantimin e integritetit të personave që zgjidhen, emërohen ose ushtrojnë funksione publike”. Komisioni Qendror i Zgjedhjeve, me vendimet nr. 54, 55, 56, 57 datë 12.3.2019, vendimi 70, datë 20.3.2019, si dhe vendimet nr. 101, 103, 104, 105, datë 27.3.2019, ka vendosur të shpallë moszgjedhshmërinë si deputet në Kuvendin e Shqipërisë të kandidatëve të radhës në listën shumemërore të Partisë Demokratike, si rezultat i mosdorëzimit të formularit të vetëdeklarimit brenda afatit ligjor. Komisioni Qendror i Zgjedhjeve, me vendimin nr. 45, datë 11.3.2019, ka vendosur t’i japë mandatin e deputetit znj. Majlinda Skënder Halilaj, për zëvendësimin e vakancës së krijuar nga z. Lulzim Xhelal Basha.
Në bazë të nenit 175, pika 2, të Kodit Zgjedhor kandidatët vijues nga gjinia më pak e përfaqësuar e listës shumemërore e Partisë Demokratike, për zgjedhjet për Kuvendin e Shqipërisë të vitit 2017, qarku Tiranë, kanë shteruar. Në bazë të nenit 164, pika 2, e Kodit Zgjedhor, KQZ-ja i ka kërkuar kandidatëve vijues të listës shumemërore me numër rendor 13 (trembëdhjetë), 14 (katërmbëdhjetë), 15 (pesëmbëdhjetë), 16 (gjashtëmbëdhjetë), 17 (shtatëmbëdhjetë), 18 (tetëmbëdhjetë), 19 (nëntëmbëdhjetë), 20 (njëzet), 21 (njëzet e një).
Komisioni Qendror i Zgjedhjeve, me vendimet nr. 115, nr. 116, nr. 120, nr. 121, datë 4.4.2019, dhe vendimin nr. 165, datë 16.4.2019, ka vendosur të shpallë moszgjedhshmërinë si deputet në Kuvendin e Shqipërisë të kandidatëve të radhës në listën shumemërore të Partisë Demokratike, si rezultat i mosdorëzimit të formularit të vetëdeklarimit brenda afatit ligjor.
Komisioni Qendror i Zgjedhjeve me vendimin nr. 125 datë 4.4.2019, ka vendosur t’i japë mandatin e deputetit z. Korab Qamil Lita, për zëvendësimin e vakancës së krijuar nga znj. Orjola Hysni Pampuri.
Në bazë të nenit 164, pika 2, e Kodit Zgjedhor, KQZ-ja i ka kërkuar kandidatëve vijues të listës shumemërore me numër rendor 25 (njëzet e pesë), 26 (njëzet e gjashtë), 27 (njëzet e shtatë), 28 (njëzet e tetë), dorëzimin e formularit të vetëdeklarimit në zbatim të ligjit nr. 138/2015 “Për garantimin e integritetit të personave që zgjidhen, emërohen ose ushtrojnë funksione publike”.
Komisioni Qendror i Zgjedhjeve, me vendimet nr. 157, nr. 158, nr. 159, datë 16.4.2019, ka vendosur të shpallë moszgjedhshmërinë si deputet në Kuvendin e Shqipërisë të kandidatëve të radhës në listën shumemërore të Partisë Demokratike, si rezultat i mosdorëzimit të formularit të vetëdeklarimit brenda afatit ligjor.
Komisioni Qendror i Zgjedhjeve, me vendimin nr. 181 datë 18.4.2019, ka vendosur t’i japë mandatin e deputetit z. Erion Hysen Piciri, për zëvendësimin e vakancës së krijuar nga znj. Grida Agim Shqina (Duma).
Në bazë të nenit 164, pika 2, e Kodit Zgjedhor, KQZ-ja i ka kërkuar kandidatëve vijues të listës shumemërore me numër rendor 29 (njëzet e nëntë), 30 (tridhjetë), 31 (tridhjetë e një), 32 (tridhjetë e dy), 33 (tridhjetë e tre), 34 (tridhjetë e katër) dorëzimin e formularit të vetëdeklarimit në zbatim të ligjit nr. 138/2015 “Për garantimin e integritetit të personave që zgjidhen, emërohen ose ushtrojnë funksione publike”.
Në bazë të nenit 164, pika 2, e Kodit Zgjedhor, fjalia e fundit, kandidati vijues të cilit i kalon mandati i deputetit, është edhe kandidati për deputet me numër rendor 32 (tridhjetë e dy), z. Artur Daut Roshi.
Referuar nenit 11, të ligjit nr. 138/2015, “Për garantimin e integritetit të personave që zgjidhen, emërohen ose ushtrojnë funksione publike”, vetëdeklarimi dhe verifikimi i kushteve të të dhënave në përputhje me këtë ligj, kryhet për çdo kandidat të listës shumemërore për zgjedhjet pararendëse, për Kuvendin e Shqipërisë, të cilit i takon të marrë mandatin e deputetit për vendin vakant, sipas Kodit Zgjedhor.
Me shkresën nr. 2404 prot., datë 17.4.2019, z. Artur Daut Roshi, është njoftuar për dorëzimin e formularit të vetëdeklarimit sipas kërkesave të ligjit nr. 138/2015 “Për garantimin e integritetit të personave që zgjidhen, emërohen ose ushtrojnë funksione publike”.
Z. Artur Daut Roshi, referuar ligjit nr. 138/2015 “Për garantimin e integritetit të personave që zgjidhen, emërohen ose ushtrojnë funksione publike”, ka depozituar në Komisionin Qendror të Zgjedhjeve më datë 19.4.2019, formularin e vetëdeklarimit me numër unik 2136/1, duke pranuar propozimin e organit për vazhdimin e procedurave për marrjen e mandatit. 
Nga verifikimi i të dhënave në formularin e vetëdeklarimit, të z. Artur Daut Roshi, rezulton se: nuk ka deklaruar dënime penale, masa sigurimi personal, urdhër kërkimi ndërkombëtar, dëbime. 
Subjekti ka deklaruar këto ndryshime në gjenealitetet e mëparshme: 
Emrin e ka ndryshuar nga “Mustafa” në “Artur” dhe ka ndryshuar emri i nënës nga “Zilo” në “Zylke”. 
 Nga verifikimi i të dhënave në formularin e vetëdeklarimit të z. Artur Daut Roshi, rezulton se, në seksionin III “Të dhëna mbi gjendjen gjyqësore të personit”, në pikën nr. 4 “A keni qenë ndonjëherë i ndaluar apo arrestuar nga organet ligjzbatuese, për kryerjen e një vepre penale”, i është përgjigjur “Po” dhe ka deklaruar se: 
[bookmark: _GoBack]- Është ndaluar/arrestuar nga Prokuroria Tiranë, për arsye “Hetim mbi vendosjen e një kandidati për kryetar bashkie Tiranë, pa vullnetin e tij, nën akuzë, parashikuar nga neni 190/3, KP, 24, 26, 27 K.Pr.P, sipas procedimit penal nr. 353, 2007, datë 21.2.2007;, vendim nr. 189 akti deri më 22.5.2009;, vendim nr. 424, që ka lënë në fuqi vendimin e Gjykatës së Rrethit Tiranë;, nr. 819, datë 10.6.2008, deri në mospranim rekursi në Gjykatën e Lartë me vendimin nr. 00-2011-154, datë 18.2.2011;, nr. vendimi 30-2009-1447, datë 22.5.2009; me vendim të ndërmjetëm datë 13.3.2007;, vendim nr. 69 Regj. Themeltar datë 8.5.2007;, vendimi nr. 186/2 datë 5.6.2007, vendim nr. 154. Gjykata e Tiranës, me vendimin nr. 819, datë 10.6.2008, vendosi pushim çështje. 
Pyetjes nr. 5, “A është caktuar ndaj jush ndonjëherë masë shtrënguese e sigurisë personale, në fuqi ose jo?, i është përgjigjur “Po, dhe ka deklaruar se:
Ka pasur masë shtrënguese të lëshuar nga Gjykata e Rrethit Gjyqësor Tiranë për veprën penale të parashikuar nga neni 190/3, 25, 26, 27 i Kodit Penal.
Vendosja e kandidatit për Bashkinë Tiranë pa vullnetin e tij, plotësimin e formularëve të kandidimit në akuzën e parashikuar nga neni 190/3 KP, 25, 26,27 K.Pr.P. 
Pushimin e çështjes për z. Artur Daut Roshin, akuzuar për veprën penale parashikuar nga neni 190/3-25 K.P, pasi nuk provohet të jetë kryer. Me vendim të Gjykatës Tirane nr. 819, datë 10.6.2008, i lënë në fuqi me vendim nr. 424, datë 22.5.2009, me rrëzimin e rekursit në Gjykatën e Lartë nr. 00-2011-154, datë 18.2.2011 (nr. vendimi 30-2009-1447, datë 22.5.2009), 21.2.2007, nr. 186 akti 13.03.2007 nr. 67 Akti vendim nr. 819 datë 10.6.2008, Gjykata Tiranë pushoi çështjen.
Në zbatim të ligjit nr. 138/2015 “Për garantimin e integritetit të personave që zgjidhen, emërohen ose ushtrojnë funksione publike” dhe kreut V, pika 2, germa “b”, dhe pikës 3, germa “c”, të vendimit të Kuvendit nr. 17/2016 “Për përcaktimin e rregullave të detajuara mbi zbatimin e ndalimeve të parashikuara në ligjin nr. 138/2015”, Komisioni Qendror i Zgjedhjeve, me shkresën nr. 2463 prot., datë 19.4.2019, ka kërkuar informacion nga zyra e gjendjes civile dhe me shkresën nr. 2462 prot., datë 19.4.2019, ka kërkuar informacion nga zyra e gjendjes gjyqësore, për kandidatin për deputet, qarku Tiranë, për Kuvendin e Shqipërisë, z. Artur Daut Roshi. 
KQZ-ja, gjithashtu, ka bërë publikimin e formularit të vetëdeklarimit në faqen zyrtare të internetit.
Me shkresën nr. V-1199/1 prot., datë 19.4.2019, zyra e gjendjes gjyqësore ka dërguar në Komisionin Qendror të Zgjedhjeve verifikimin e gjendjes gjyqësore për kandidatin për deputet, qarku Tiranë, për Kuvendin e Shqipërisë, z. Artur Daut Roshi, sipas së cilës rezulton se është i padënuar nga gjykatat shqiptare.
Drejtoria e Përgjithshme e Gjendjes Civile nuk i ka kthyer ende përgjigje kërkesës sonë.
Nga verifikimi i të dhënave në formularin e vetëdeklarimit të z. Artur Daut Roshi, rezulton se, nuk është deklaruar asnjë e dhënë që ka të bëjë me kushtet e ndalimit të zgjedhjes në funksionin e deputetit, sipas ligjit nr. 138/2015, “Për garantimin e integritetit të personave që zgjidhen, emërohen ose ushtrojnë funksione publike”. 
Për sa më sipër, mandati i ndërprerë i përket kandidadit të radhës të listës shumemërore të Partisë Demokratike në zonën zgjedhore qarku Tiranë, i renditur me numër rendor 32 (tridhjetë e dy), z. Artur Daut Roshi.

PËR KËTO ARSYE,

Komisioni Qendror i Zgjedhjeve, mbështetur në nenin 23, pika 1, germa “a”, neni 164, pika 2, neni 175, pika 2, të ligjit nr. 10019, datë 29.12.2008 “Kodi Zgjedhor i Republikës së Shqipërisë”, i ndryshuar,

VENDOSI:

1. T’i japë mandatin e deputetit të Kuvendit të Republikës së Shqipërisë, kandidatit të radhës në listën shumemërore të Partisë Demokratike, qarku Tiranë, z. Artur Daut Roshi.
2. Ky vendim hyn në fuqi menjëherë dhe botohet në Fletoren Zyrtare.
3. Kundёr kёtij vendimi mund tё bёhet ankim nё Kolegjin Zgjedhor, pranё Gjykatës sё Apelit Tiranё, brenda 5 ditёve nga shpallja e këtij vendimi.

KRYETAR
Klement	 Zguri 
